成帝绥和元年，赐大司马印绶，罢将军官。世祖中兴，吴汉以大将军爲大司马，景丹爲骠骑大将军，位在公下，及前、后、左、右杂号将军衆多，皆主征伐，事讫皆罢。明帝初即位，以弟东平王苍有贤才，以爲骠骑将军；以王故，位在公上，数年后罢。章帝即位，西羌反，故以舅马防行车骑将军征之，还后罢。和帝即位，以舅窦宪爲车骑将军，征匈奴，位在公下；还复有功，迁大将军，位在公上；复征西羌，还免官，罢。安帝即位，西羌寇乱，复以舅邓隲爲车骑将军征之，还迁大将军，位如宪，数年复罢。自安帝政治衰缺，始以嫡舅耿宝爲大将军，常在京都。顺帝即位，又以